Na osnovu člana 4. Pravilnika o nagradama u oblasti nauke u Bosni i Hercegovini za uspjehe na međunarodnom planu („Službeni glasnik BiH“ broj 28/18) Ministarstvo civilnih poslova Bosne i Hercegovine objavljuje

**K o n k u r s**

**za dodjelu “Nagrade za nauku” za uspjehe na međunarodnom planu u 2017. godini**

**I Predmet konkursa**

Predmet konkursa je dodjela “Nagrade za nauku“ za uspjehe na međunarodnom planu u 2017. godini(u daljem tekstu: Nagrada za nauku).

**II Sredstva**

Visina novčane nagrade za nauku iznosi deset prosječnih plaća u Bosni i Hercegovini iz prethodne godine.

Nagrada za nauku dodjeljuje se u obliku plakete i novčane nagrade.

Nagrada za nauku dodjeljuje se jednom godišnje.

Nagrada za nauku se može kandidatu dodijeliti samo jednom.

**III Pravo na podnošenje prijedloga za dodjelu Nagrade za nauku**

Pravo da podnesu prijedlog za dodjelu Nagrade za nauku imaju: akademije nauka i umjetnosti, univerziteti, naučnoistraživački instituti kao i pojedinci, preko ministarstava nadležnih za nauku i Vlade Brčko distrikta Bosne i Hercegovine.

Jedan predlagač može dostaviti prijedlog samo jednog kandidata.

Prijedlog za dodjelu Nagrade za nauku dostavlja se sa pisanim obrazloženjem ministarstvima nadležnim za nauku i Vladi Brčko distrikta Bosne i Hercegovine, koji iste proslijeđuju Ministarstvu civilnih poslova Bosne i Hercegovine.

Uz pisano obrazloženje dostavljaju se sljedeća dokumenta:

1. biografija kandidata,
2. uvjerenje o državljanstvu kandidata,
3. rješenje o registraciji (ako se radi o instituciji),
4. podatke o djelatnosti kandidata i ostvarenjima i dostignućima u nauci i istraživanju na međunarodnom planu.

Uz prijedlog, predlagač dostavlja originale ili ovjerene kopije dokumenata iz kojih se vide postignuti rezultati.

Prijedlog se neće uzeti u razmatranje ako:

1. dokumentacija nije potpuna,
2. prijedlog nema obrazloženja,
3. predlagač dostavi prijedlog za više kandidata.

**IV Kriteriji za vrednovanje pristiglih prijedloga**

Nagrada za nauku dodjeljuje se naučnom radniku državljaninu Bosne i Hercegovine ili naučnoistraživačkoj instituciji iz Bosne i Hercegovine za izuzetno uspješan rad u oblasti nauke i izuzetno ostvareni rezultat/e na međunarodnom planu, pri čemu se uzima u obzir izuzetno naučno ostvarenje, te doprinos razvoju i popularizaciji nauke i prezentiranju Bosne i Hercegovine na međunarodnom planu.

Prilikom razmatranja pristiglih prijedloga, a u skladu sa Uputstvom o metodološkom okviru i principima za izradu pravilnika o minimalnim uvjetima za izbor u naučna zvanja („Službeni glasnik BiH“, broj 47/12), vrednovat će se:

1. monografije, monografske studije, tematski zbornici, leksikografske i kartografske publikacije međunarodnog značaja,
2. radovi objavljeni u naučnim časopisima međunarodnog značaja,
3. zbornici međunarodnih naučnih skupova,
4. patenti, autorske izložbe, rukovođenje projektima, mentorstvo (na međunarodnom nivou).

**V Postupak dodjele Nagrade za nauku**

Ministarstvo objavljuje Konkurs za dodjelu Nagrade za nauku.

Vijeće za nauku Bosne i Hercegovine (u daljem tekstu: Vijeće) utvrđuje konačan prijedlog za dodjelu Nagrade za nauku.

Rješenje o dodjeli Nagrade za nauku donosi ministar civilnih poslova na osnovu konačnog prijedloga Vijeća.

**VI Rokovi**

Javni konkurs ostaje otvoren 30 dana od dana objavljivanja u “Službenom glasniku BiH”.

Nakon isteka roka prijedlozi se neće uzimati u razmatranje.

**VII način dostavljanja:**

**Navedena dokumentacija se dostavlja u zatvorenoj koverti, na način kako je to gore navedeno,  ISKLJUČIVO PUTEM POŠTE, Ministarstvu, sa naznakom:**

**“Javni Konkurs**

**za dodjelu Nagrade za nauku za uspjehe na međunarodnom planu u 2017. godini”**

**Ministarstvo civilnih poslova,**

**Trg BiH 1, 71 000 Sarajevo“.**